b'\n_START_ARTICLE_\nAoi matsuri\n_START_SECTION_\nHistoria\n_START_PARAGRAPH_\nAoi matsurin juuret l\xc3\xb6ytyv\xc3\xa4t Heian-kaudelta, arviolta 1400-luvun tienoilta, jolloin jatkuvat myrskyt riehuivat alueella eiv\xc3\xa4tk\xc3\xa4 viljasadot kypsyneet. Tiet\xc3\xa4j\xc3\xa4 kertoi tuolloiselle hallitsijalle keisari Kimmeille t\xc3\xa4m\xc3\xa4n olevan seurausta ihmisten jumalia kohtaan osoittamasta kunnioituksen puutteesta. Kamo pyh\xc3\xa4k\xc3\xb6iden jumalat olivat kyll\xc3\xa4styneet t\xc3\xa4h\xc3\xa4n ja kaataneet vihansa Kioton asukkaiden p\xc3\xa4\xc3\xa4lleen._NEWLINE_Jumalten lepytt\xc3\xa4miseksi keisari j\xc3\xa4rjesti lahjoja uhrattavaksi vihastuneille jumalille Kamigamon ja Shimogamon pyh\xc3\xa4k\xc3\xb6iss\xc3\xa4. Tavoitteena oli lepytt\xc3\xa4\xc3\xa4 jumalat ja rukoilla hyv\xc3\xa4\xc3\xa4 satoa ja s\xc3\xa4\xc3\xa4t\xc3\xa4. T\xc3\xa4m\xc3\xa4n j\xc3\xa4lkeen myrskyt laantuivat ja viljelij\xc3\xa4t saivat ker\xc3\xa4t\xc3\xa4 pelloiltaan runsan sadon. Aoi matsurista muodostui vuosittain j\xc3\xa4rjestett\xc3\xa4v\xc3\xa4 perinne, jonka tarkoitus on muistella tapahtunutta.\n_START_SECTION_\nKulkue\n_START_PARAGRAPH_\nAoi matsuriin osallistuvat sek\xc3\xa4 Kamigamon ett\xc3\xa4 Shimogamon pyh\xc3\xa4k\xc3\xb6t. Juhlan keskukseksi on vakiintunut kaupungin l\xc3\xa4pi kulkevaan paraati, johon ottaa vuosittain osaa yli 600 henke\xc3\xa4. Paraatilaiset ovat pukeutuneet Heian-kauden asusteisiin ja kulkevat joko k\xc3\xa4vellen tai ratsun sel\xc3\xa4ss\xc3\xa4. Aoi matsurin kulkue l\xc3\xa4htee liikkeelle Kioton keisarilliselta palatsilta ja jatkaa sielt\xc3\xa4 Shimogamon pyh\xc3\xa4k\xc3\xb6n kautta Kamigamon pyh\xc3\xa4k\xc3\xb6lle, joissa molemmissa pys\xc3\xa4hdyt\xc3\xa4\xc3\xa4n suorittamaan asiaan kuuluvia rituaaleja._NEWLINE_Festivaalien aikaan pyh\xc3\xa4k\xc3\xb6t ja osallistujat koristellaan salkoruusuilla, joita my\xc3\xb6s annetaan jumalille lahjaksi. T\xc3\xa4st\xc3\xa4 juhla on my\xc3\xb6s saanut nimens\xc3\xa4, "Aoi", salkoruusu. Salkoruusuilla on tapana koristella my\xc3\xb6s festivaalien paraatissa mukana olevat h\xc3\xa4rk\xc3\xa4vankkurit.'